N á v r h 

N A R I A D E N I A   V L Á D Y 
Slovenskej republiky

z ..............

o verejnej minimálnej sieti poskytovateľov zdravotnej starostlivosti

Vláda Slovenskej republiky podľa § 5 ods. 2 zákona č.578/2004 Z. z. o poskytovateľoch zdravotnej starostlivosti, zdravotníckych pracovníkoch,  o stavovských organizáciách v zdravotníctve a o zmene a doplnení niektorých zákonov nariaďuje:

§ 1
Účel nariadenia

Účelom tohto nariadenia je určiť verejnú minimálnu sieť poskytovateľov) zdravotnej starostlivosti v Slovenskej republike. 

§ 2
Základné ustanovenia

        (1) Verejná minimálna sieť poskytovateľov zdravotnej starostlivosti (ďalej len „minimálna sieť“) je počet verejne dostupných poskytovateľov na územiach príslušných  krajov vyjadrený
 
a)	pre poskytovateľov ambulantnej zdravotnej starostlivosti) 
1. ako minimálny počet pracovných miest zdravotníckych pracovníkov vykonávajúcich zdravotnícke povolanie v príslušnom odbore, v prípade potreby aj v príslušnom špecializačnom odbore (ďalej len „odbor“) vrátane určenia tejto špecializácie, prepočítaný na ustanovený týždenný pracovný čas ) alebo
2. pri stacionároch a zariadeniach jednodňovej zdravotnej starostlivosti ako minimálny počet miest určený na poskytovanie zdravotnej starostlivosti pre osoby, ktorých zdravotný stav nevyžaduje nepretržitý pobyt na lôžku dlhšie ako 24 hodín, 
b)	pre poskytovateľov ústavnej zdravotnej starostlivosti) ako minimálny počet lôžok určených na poskytovanie zdravotnej starostlivosti v príslušnom špecializačnom odbore.

        (2) Sieť stredísk záchrannej zdravotnej služby a ambulancií záchrannej zdravotnej služby je stanovená osobitným predpisom.) 

       (3) Lekárskym miestom sa rozumie výkon činnosti lekára s príslušnou odbornou spôsobilosťou v rozsahu 40 hodín fondu pracovného času,4) v prípade rizikových činností v rozsahu 38 hodín fondu pracovného času. Tento pojem sa používa aj pre označenie pracovných miest iných zdravotníckych pracovníkov s vysokoškolským vzdelaním.

       (4) Sesterským miestom sa rozumie výkon činnosti sestry s príslušnou odbornou spôsobilosťou v rozsahu 40 hodín fondu pracovného času, v prípade rizikových činností v rozsahu 38 hodín fondu pracovného času.  

§ 3
Samostatná zdravotnícka prax

        (1) Samostatná zdravotnícka prax zdravotníckych pracovníkov v kategórii lekár tvorí súčasť činnosti príslušnej ambulancie. Pre počet poskytovateľov samostatnej zdravotníckej praxe platia určenia o minimálnej sieti všeobecných a špecializovaných ambulancií uvedené v § 4 tohto nariadenia. 

      (2) Samostatná zdravotnícka prax zdravotníckych pracovníkov v kategórii sestra a pôrodná asistentka tvorí súčasť činnosti ambulancie v príslušnom odbore a agentúry domácej ošetrovateľskej starostlivosti. Pre počet poskytovateľov samostatnej zdravotníckej praxe platia určenia o minimálnej sieti ambulancií a agentúr domácej ošetrovateľskej starostlivosti uvedené v § 4 a 8 tohto nariadenia. 

§ 4
Ambulancie

      (1) Minimálna sieť všeobecných ambulancií sa stanovuje

a)	v špecializačnom odbore všeobecné lekárstvo ako 6,23 lekárskeho miesta na 10 tisíc obyvateľov vo veku nad 15 až 25 rokov (ďalej len „ambulancia praktického lekára pre dospelých“), 
b)	v špecializačnom odbore pediatria vrátane odboru dorastové lekárstvo ako 5,27 lekárskeho miesta na 10 tisíc obyvateľov do 15 až 25 rokov veku (ďalej len „ambulancia praktického lekára pre deti a dorast“).

      (2) Ambulancia praktického lekára podľa odseku 1 sa zaraďuje do minimálnej siete v rozsahu najviac 1,00 lekárskeho miesta. Rovnaký postup sa vzťahuje aj na prípad, že ambulancia môže podľa povolenia) poskytovať zdravotnú starostlivosť v dvoch alebo viacerých základných odboroch všeobecnej zdravotnej starostlivosti pripadajúcich na ambulancie uvedené v odseku 1. Ambulancia sa do siete zaraďuje najviac v rozsahu 1,00 lekárskeho miesta súhrnne pre všetky odbory.

       (3) Prepočet stanovenej minimálnej siete ambulancií na poskytovanie všeobecnej zdravotnej starostlivosti na územie Slovenskej republiky a príslušných samosprávnych krajov obsahuje príloha č. 1 tohto nariadenia. 

      (4) Minimálna sieť ambulancií špecializovanej zdravotnej starostlivosti v príslušných špecializačných odboroch sa stanovuje v počte pracovných miest na 10 tisíc obyvateľov. 

      (5) Ambulancia na poskytovanie špecializovanej zdravotnej starostlivosti sa zaraďuje do minimálnej siete ambulancií v príslušnom špecializačnom odbore v rozsahu najviac 1,00 lekárskeho miesta v príslušnom odbore. Rovnaký postup sa vzťahuje aj na situáciu, že ambulancia môže podľa  povolenia6) poskytovať zdravotnú starostlivosť v dvoch alebo viacerých špecializačných odboroch, ambulancia sa do siete zaraďuje najviac v rozsahu 1,00 lekárskeho miesta súhrnne pre všetky odbory.

        (6) Prepočet stanovenej minimálnej siete ambulancií na poskytovanie špecializovanej zdravotnej starostlivosti  na územie Slovenskej republiky a príslušných samosprávnych krajov  obsahuje príloha č. 2 tohto nariadenia. 

§ 5
Zariadenie na poskytovanie jednodňovej zdravotnej starostlivosti

        Minimálna sieť jednodňovej zdravotnej starostlivosti sa určuje ako počet miest v týchto zariadeniach, ktoré majú uzatvorenú zmluvu o poskytovaní zdravotnej starostlivosti so zdravotnými poisťovňami ku dňu účinnosti tohto nariadenia.

§ 6
Stacionár

         Minimálna sieť stacionárov sa určuje ako počet miest v týchto zariadeniach, ktoré majú uzatvorenú zmluvu o poskytovaní zdravotnej starostlivosti so  zdravotnými poisťovňami ku dňu účinnosti tohto nariadenia.

§ 7 
Poliklinika

       Pre určenie polikliniky platia ustanovenia o minimálnej sieti zdravotníckych zariadení uvedených v § 4 tohto nariadenia, ktoré tvoria jej organizačnú súčasť.

§ 8 
Agentúra domácej ošetrovateľskej starostlivosti

       (1) Minimálna sieť pre agentúry domácej ošetrovateľskej starostlivosti je 1,00 sesterské miesto na 10 tisíc obyvateľov.

        (2) Prepočet určenej minimálnej siete agentúr domácej ošetrovateľskej starostlivosti na územie Slovenskej republiky a príslušných samosprávnych krajov  obsahuje príloha č. 3 tohto nariadenia. 

§ 9
Nemocnice a liečebne

        (1) Prepočet stanovenej minimálnej siete pre lôžka poskytovateľov ústavnej zdravotnej starostlivosti v príslušných špecializačných odboroch rozdelený na lôžka určené na poskytovanie ústavnej zdravotnej starostlivosti akútne chorým osobám, chronicky chorým osobám a psychiatricky chorým osobám na území Slovenskej republiky a príslušných samosprávnych krajov  obsahuje príloha č. 4 tohto nariadenia. 

        (2) Minimálnu sieť lôžok prírodných liečebných kúpeľov tvoria všetky lôžka zamerané na poskytovanie zdravotnej starostlivosti v zdravotníckych zariadeniach prírodných liečebných kúpeľov, sústredených okolo prírodného liečivého zdroja vhodného na poskytovanie kúpeľnej starostlivosti podľa osobitného predpisu,) zmluvné zdravotnými poisťovňami ku dňu účinnosti tohto nariadenia znížená o 15 %.

§ 10
Domy ošetrovateľskej starostlivosti

       Pre tvorbu minimálnej siete lôžok v domoch ošetrovateľskej starostlivosti platia ustanovenia o minimálnej sieti  lôžok pre chronicky choré osoby, ktorú obsahuje príloha č. 4 tohto nariadenia.

§ 11
Lekárne a výdajne zdravotníckych pomôcok

        Minimálna sieť lekární a výdajní zdravotníckych pomôcok je určená súčasným počtom týchto poskytovateľov daných ku dňu účinnosti tohto nariadenia znížených o 15 %.

§ 12
Spoločné ustanovenia

(1)	Ministerstvo zdravotníctva Slovenskej republiky pri prehodnocovaní stanovenej minimálnej siete vychádza z oficiálne štatisticky podložených údajov, ktoré signalizujú potencionálne nezabezpečenie efektívnej, dostupnej, plynulej, sústavnej a odbornej zdravotnej starostlivosti na príslušnom území podľa osobitného predpisu. )

(2)	Ministerstvo zdravotníctva Slovenskej republiky najmenej raz za dva roky prehodnocuje  údaje vo vzťahu k stanovenej minimálnej sieti v súčinnosti so samosprávnymi krajmi a zdravotnými poisťovňami. Zdravotné poisťovne následne vykonajú prepočet minimálnej siete k pomeru počtu poistencov v príslušnej zdravotnej poisťovni. 

(3)	Pod poskytovaním zdravotnej starostlivosti v špecializačnom odbore stomatológia uvedenom v prílohe č. 2 sa rozumie poskytovanie zdravotnej starostlivosti zdravotníckym pracovníkom, ktorý získal vysokoškolské vzdelanie II. stupňa v doktorskom študijnom programe v študijnom odbore stomatológia alebo poskytovanie zdravotnej starostlivosti zdravotníckym pracovníkom, ktorý získal vysokoškolské vzdelanie II. stupňa v doktorskom študijnom programe v študijnom odbore  zubné lekárstvo. 

(4) Tam, kde sa v tomto nariadení na určenie minimálnej siete používa údaj o počte obyvateľov vo vybranej skupine populácie alebo údaj o hustote obyvateľstva Slovenskej republiky, rozumie sa tým posledný oficiálne zverejnený údaj pripadajúci k príslušnému dňu štatistického zisťovania Slovenskej republiky podľa osobitného predpisu. )

§ 13
Účinnosť

Toto nariadenie nadobúda účinnosť 1. januára 2005.